Տեղեկացանք, որ նախկին ոստիկանապետ, ՀՀԿ-ական պատգամավոր Ալիկ Սարգսյանը, ով իշխանափոխությունից հետո մասնավոր զրույցներում եւ նույնիսկ լրագրողների մոտ չէր թաքցնում, որ սեպտեմբերին ինքն էլ կլքի ՀՀԿ շարքերը, ավելին՝ քաղաքական իրավիճակի փոփոխության համար հրապարակային մեղադրում էր իր կուսակիցներին, որոշել է Սերժ Սարգսյանի խաթրից դուրս չգալ ու մի քիչ էլ համբերել։ Սակայն Սարգսյանը մեզ փորձեց համոզել, թե իր ակնկալիքները չեն իրականացել նոր իշխանությունից, ու դրա համար որոշել է չհեռանալ։ «Այո, ես հայտարարեցի, որ հնարավոր է դուրս գամ, բայց հիմա տրամադրությունս փոխվել է»,- խոստովանեց Ալիկ Սերգեյիչը՝ շարունակելով․ «Ես սպասում էի, թե ինչպես կզարգանան իրադարձությունները, իմ սպասումները մի քիչ այլ էին, հիմա եթե դուրս չեմ գալիս, դա չի նշանակում, թե նախկին իշխանության նկատմամբ համակրանքի հիվանդությունից այսպես տառապում եմ։ Ուղղակի նոր իշխանություններից սպասելիքներս մի քիչ անհասկանալի են, եւ որոշեցի մի քիչ սպասել ու դառնալ նորմալ ընդդիմություն, եթե այսպես շարունակվի։ Մինչեւ հոկտեմբերի վերջ դեռ կսպասեմ։ Առայժմ չեմ տեսնում այն պտույտը, որը պետք է արվի անարդարության դեմ եւ այլն, եւ այլն»։